Cilliers Brink is koalisie se burgemeesterskandidaat vir PretoriaDie veelparty-koalisie se oorsigtelike groep, wat bestaan uit leiers van al die partye wat in koalisie in die Tshwane-stadsraad is, het Dinsdag vergader om die kwessie van ŉ nuwe burgemeester te bespreek. Randall Williams het verlede week Maandag sy bedanking as burgemeester ingedien. Hy het aanvanklik aangedui dat sy bedanking om middernag in werking tree, maar het later ŉ gewysigde brief gestuur waarin hy sê dat sy bedanking op 28 Februarie in werking sal tree. Die tydperk is verleng om te verseker die metroraad se werk gaan ononderbroke voort en dat die burgemeesterskomitee in plek bly. “Die ondertekende ooreenkoms van die koalisie bepaal dat die DA die voorreg het om die posisie van burgemeester te vul ná konsultasie met alle koalisievennote,” sê Corné Mulder in ŉ verklaring namens die koalisie. Die koalisie van die DA, Vryheidsfront Plus, ActionSA, IVP, ACDP en Cope het 108 setels tussen hulle in die raad van 214 setels. Brink en Katlego Mathebe was glo kop aan kop om aangekondig te word as die kandidaat om Williams te vervang. Drie ander kandidate, Jacqui Uys, Peter Sutton en Kingsley Wakelin het ook aansoek gedoen. Almal buiten Brink is tans raadslede in die munisipaliteit. Brink is die DA se skaduminister vir samewerkende regering en tradisionele sake en die party se nasionale woordvoerder.